The information content of agricultural commodity derivative markets
Authors: Τριανταφύλλου Αθανάσιος 
Published: September 2021

Ο κύριος στόχος της παρούσας διατριβής είναι η εμπειρική διερεύνηση του πληροφοριακού περιεχομένου των αγορών των συμβολαίων μελλοντικής εκπλήρωσης και των αγορών δικαιωμάτων προαίρεσης του καλαμποκιού, σιταριού και σόγιας. Τα αποτελέσματα που παρουσιάζονται στην παρούσα διατριβή έχουν πρακτικές εφαρμογές στην ανάλυση και διαχείριση του αγροτικού ρίσκου, στην επιλογή βέλτιστων χαρτοφυλακίων χρησιμοποιώντας αγροτικά παράγωγα προϊόντα και στην χάραξη αποτελεσματικής νομισματικής πολιτικής. Η συνεισφορά της παρούσας διατριβής στην σχετική βιβλιογραφία παρουσιάζεται αναλυτικά στις παρακάτω παραγράφους.Στο πρώτο μέρος της παρούσας διατριβής εξετάζεται το κατά πόσον το πληροφοριακό περιεχόμενο των αγορών των συμβολαίων μελλοντικής εκπλήρωσης και των αγορών δικαιωμάτων προαίρεσης μπορεί να χρησιμοποιηθεί ως εργαλείο πρόβλεψης των τιμών και της μεταβλητότητας στις αγορές σιταριού, καλαμποκιού και σόγιας. Πιο συγκεκριμένα, στην παρούσα διατριβή εξετάζεται για πρώτη φορά η ικανότητα των τεκμαρτών ροπών ουδέτερου κινδύνου των αγροτικών αγορών παραγώγων στις προβλέψεις της μεταβλητότητας και των τιμών των αγροτικών προϊόντων. Στο Κεφάλαιο 3 της παρούσας διατριβής περιέχονται όλα τα αποτελέσματα τα οποία προβάλλουν την προβλεπτική ισχύ των τεκμαρτών ροπών ουδέτερου κινδύνου των αγροτικών αγορών παραγώγων. Σύμφωνα με την οικονομετρική ανάλυση, η τεκμαρτή μεταβλητότητα είναι στατιστικά σημαντικός παράγοντας πρόβλεψης της πραγματοποιθείσας μεταβλητότητας στις αγορές καλαμποκιού, σιταριού και σόγιας. Η προβλεπτική ισχύς της τεκμαρτής μεταβλητότητας παραμένει σχεδόν αμετάβλητη όταν συμπεριλαμβάνονται στο οικονομετρικό μοντέλο και άλλοι παράγοντες πρόβλεψης της μεταβλητότητας των τιμών των αγροτικών προϊόντων οι οποίοι έχουν αναδειχτεί από την σχετική βιβλιογραφία. Επιπρόσθετα, η οικονομετρική μελέτη επιβεβαιώνει την σημαντική συνεισφορά της τεκμαρτής ασσυμετρίας στις προβλέψεις της μεταβλητότητας στις αγορές σιταριού, καλαμποκιού και σόγιας. Στο Κεφαλαίου 3 παρουσιάζεται για πρώτη φορά στην σχετική βιβλιογραφία η στατιστικά σημαντική σχέση μεταξύ των βραχυπρόθεσμων αμερικανικών επιτοκίων, της τεκμαρτής αβεβαιότητας και των ασφάλιστρων ουδέτερου κινδύνου στις αγροτικές αγορές. Το Κεφάλαιο 4 της παρούσας διατριβής περιέχει την ανάλυση και τους οικονομετρικούς ελέγχους της υπόθεσης του κατά πόσο οι χρονικά μεταβαλλόμενες αγροτικές τεκμαρτές ροπών ουδέτερου κινδύνου ανώτερης τάξης μπορούν να χρησιμοποιηθούν ως εργαλεία πρόβλεψης των τιμών του καλαμποκιού, σιταριού και σόγιας. Στο Κεφάλαιο 4 αποδεικνύεται εμπειρικά ότι οι τεκμαρτή μεταβλητότητα, η τεκμαρτή κύρτωση και ο τεκμαρτός κίνδυνος ακραίων μεταβολών είναι σε θέση να δίνουν στατιστικά σημαντικές προβλέψεις για τις μηνιαίες αποδόσεις των τιμών των αγροτικών προϊόντων για βραχυπρόθεσμο ορίζοντα πρόβλεψης. Επίσης, εξετάζεται για πρώτη φορά στην βιβλιογραφία το κατά πόσον οι αλλαγές στην μάζα και στο σχήμα της ουράς της τεκμαρτής κατανομής ουδέτερου κινδύνου των αγροτικών προϊόντων σχετίζονται με ακραίες μεταβολές στις τιμές των υποκείμενων αγροτικών αγορών. Όταν οριστεί ως ακραία μεταβολή η μηνιαία απόδοση ενός συμβολαίου μελλοντικής εκπλήρωσης ενός αγροτικού προϊόντος η οποία είναι μεγαλύτερη από δύο αναμενόμενες τυπικές αποκλίσεις, παρατηρείται μια στατιστικά σημαντική θετική σχέση μεταξύ της μάζας της δεξιάς ουράς της κατανομής ουδέτερου κινδύνου των αγροτικών δικαιωμάτων προαίρεσης στην αρχή της μηνιαίας περιόδου και των ακραίων μεταβολών στις αποδόσεις των υποκείμενων Συμβολαίων Μελλοντικής Εκπλήρωσης που παρατηρούνται στο τέλος της συγκεκριμένης περιόδου. Στο δεύτερο μέρος της παρούσας διατριβής εξετάζεται η σχέση μεταξύ της νομισματικής πολιτικής και των τεκμαρτών προσδοκιών στις αγορές δικαιωμάτων προαίρεσης. Στο κεφάλαιο 5 της διατριβής παρουσιάζονται τα οικονομετρικά αποτελέσματα βάσει των οποίων οι τεκμαρτές προσδοκίες σχετικά με τις τιμές και την μεταβλητότητα στις αγροτικές αγορές αναθεωρούνται προς τα πάνω (κάτω) μετά από μια μη αναμενόμενη μείωση (αύξηση) των επιτοκίων από την κεντρική τράπεζα των ΗΠΑ. Η κύρια συνεισφορά αυτού του κεφαλαίου στην βιβλιογραφία είναι η ανάδειξη της δυνατότητας της νομισματικής πολιτικής να αναδιαμορφώνει τις προσδοκίες οι οποίες τεκμαίρονται από τις αγροτικές αγορές δικαιωμάτων προαίρεσης. Η συγκεκριμένη ανάλυση δείχνει τέλος ότι, ενώ οι προσδοκίες σχετικά με την μεταβλητότητα και η αποστροφή στον κίνδυνο μεταβλητότητας στις αγορές μετοχών μειώνονται μετά από μια επεκτατική νομισματική πολιτική, στις αγορές των αγροτικών εμπορευμάτων συμβαίνει ακριβώς το αντίθετο.